CELEX: 42011D0327
Language: lt
Date: 1306886400000
Title: 2011/327/ES: 2011 m. birželio 1 d. Valstybių narių vyriausybių atstovų sprendimas dėl ES civilinių krizių valdymo misijų ir karinių operacijų dokumentų tvarkymo bei Sprendimo 2008/836 panaikinimo

2.6.2011   
            
            
               LT
            
            
               Europos Sąjungos oficialusis leidinys
            
            
               L 147/20
            
         VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2011 m. birželio 1 d.
   dėl ES civilinių krizių valdymo misijų ir karinių operacijų dokumentų tvarkymo bei Sprendimo 2008/836 panaikinimo
   (2011/327/ES)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   kadangi:
   
               (1)
            
            
               2008 m. spalio 29 d. valstybių narių vyriausybių atstovų Sprendime 2008/836 dėl ES civilinių krizių valdymo misijų ir karinių operacijų dokumentų tvarkymo (1) numatyta, kad ES civilinių krizių valdymo misijų bei karinių operacijų dokumentus užbaigus tas misijas ir operacijas archyvuose saugo Tarybos generalinis sekretoriatas. Taikant 2001 m. gegužės 30 d. Europos Parlamento ir Tarybos reglamentą (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (2) ir 1983 m. vasario 1 d. Tarybos reglamentą (EEB, Euratomas) Nr. 354/83 dėl Europos ekonominės bendrijos ir Europos atominės energijos bendrijos istorinių archyvų atvėrimo visuomenei (3), ES civilinių krizių valdymo misijų ir karinių operacijų dokumentai buvo laikomi Tarybos žinioje esančiais dokumentais.
            
         
               (2)
            
            
               2010 m. liepos 26 d. Tarybos sprendimo, kuriuo nustatoma Europos išorės veiksmų tarnybos struktūra ir veikimas (4) (toliau – EIVT), 11 straipsnio 2 dalyje numatytas atitinkamų iš Tarybos generalinio sekretoriato ir Komisijos perkeltų padalinių archyvų perkėlimas į EIVT.
            
         
               (3)
            
            
               Siekiant nuoseklumo būtina, kad ES civilinių krizių valdymo misijų bei karinių operacijų dokumentai užbaigus tas misijas ir operacijas būtų saugomi EIVT archyvuose.
            
         
               (4)
            
            
               Pagal Sprendimo 2010/427/ES 10 straipsnį EIVT turėtų užtikrinti, kad valstybių narių ar kitų institucijų įslaptinti dokumentai būtų apsaugoti laikantis EIVT saugumo taisyklių.
            
         
               (5)
            
            
               ES civilinių krizių valdymo misijų ir karinių operacijų dokumentai turėtų būti laikomi specialiose EIVT archyvų patalpose. Šiuos dokumentus tvarkančiam personalui turėtų būti suteiktas mokymas apie bendros saugumo ir gynybos politikos dokumentus ir apie tokios įslaptintos informacijos tvarkymą.
            
         
               (6)
            
            
               Siekiant aiškumo reikėtų panaikinti Sprendimą 2008/836,
            
         PRIĖMĖ ŠĮ SPRENDIMĄ:
   1 straipsnis
   1.   Taikant Reglamentą (EB) Nr. 1049/2001 ir Reglamentą (EEB, Euratomas) Nr. 354/83, Tarybos globojamų užbaigtų, vykdomų ir būsimų ES civilinių krizių valdymo misijų ir karinių operacijų dokumentai užbaigus tas misijas ir operacijas saugomi EIVT archyvuose, todėl jie laikomi tos tarnybos žinioje esančiais dokumentais.
   2.   1 dalyje nurodyti dokumentai neapima su personalo klausimais susijusių dokumentų, sutarčių su trečiosiomis šalimis ir su jomis susijusių dokumentų, bei laikinų dokumentų.
   3.   Valstybės narės padeda EIVT gauti 1 dalyje nurodytų dokumentų kopijas.
   2 straipsnis
   2008 m. spalio 29 d. Sprendimas 2008/836 panaikinamas.
   3 straipsnis
   1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   2.   Jis taikomas nuo tos dienos, kurią Europos Sąjungos Tarybos generalinis sekretorius ir Europos išorės veiksmų tarnybos vykdomasis generalinis sekretorius sutaria, kad EIVT turi būtinus operacinius ir archyvavimo pajėgumus.
   
      Priimta Briuselyje 2011 m. birželio 1 d.
      
         
            Pirmininkas
         
         GYÖRKÖS P.
      
   
   
      (1)  OL L 299, 2008 11 8, p. 34.
   
      (2)  OL L 145, 2001 5 31, p. 43.
   
      (3)  OL L 43, 1983 2 15, p. 1.
   
      (4)  OL L 201, 2010 8 3, p. 30.